«Адыгэбзэм и гупсэхэр»
КъызыхэкIа лъэпкъым и блэкIам щIэблэр щызыгъэгъуазэхэр, гъуэгу захуэ тезыгъэувэу адыгэпсэу зыгъасэхэр зэхуэшэсыныр, я лэжьыгъэ мытыншым, зы сыхьэткIэ нэхъ мыхъуми, къыпэришу, заригъэгъэпсэхуныр хабзэ дахэу къищтауэ, ХьэтIохъущокъуэ Къазий и цIэр зезыхьэ Адыгэбзэ Хасэм илъэситху хъуауэ «Адыгэбзэм и гупсэхэр» жиIэу пшыхь ирегъэкIуэкI. Мыгъэрей зэхыхьэри дахэу екIуэкIащ.
ЕгъэджакIуэхэр я лэжьыгъэм тегъэгушхуэн, адыгэбзэм и пщIэр къэIэтын папщIэщ мыпхуэдэ Iуэху дахэр Адыгэбзэ Хасэм хэтхэм щIызэрахьэр.
Пэшым щIэз цIыху зэхуэзышэса зэIущIэм хэтащ адыгэ щIыналъэхэм къикIа егъэджакIуэхэр, адыгэ жылагъуэ зэгухьэныгъэхэм я лIыкIуэхэр, лъэпкъ Iуэхум телажьэ цIыхухэр, нэгъуэщIхэри.
Пшыхьыр дахэу икIи екIуу ирагъэкIуэкIащ Адыгэбзэ Хасэм и тхьэмадэ Табыщ Муратрэ Налшык къалэм и администрацэм физкультурэмкIэ, спортымрэ щIалэгъуалэм я IуэхухэмкIэ и управленэм и IэщIагъэлI нэхъыщхьэ Мамхэгъ Линэрэ.
Анэдэлъхубзэр егъэджыным, адыгэбзэм и IэфIагъыр зыхегъэщIэным, ди лъэпкъ литературэм и беягъым щыгъэгъуэзэным зи гуащIэ езыхьэлIэхэм ящыщу Адыгэбзэ Хасэм мы илъэсым фIыщIэ тхылъхэмкIэ игъэлъэпIащ: Ислъэмей къуажэм дэт 1-нэ курыт еджапIэм щыщ Мэлыхъуэ Самарэ; Анзорей къуажэм дэт 1-нэ курыт еджапIэм щыщ Къарэ Жаннэ; Хьэтуей къуажэм дэт Дол Хьэсэнбий и цIэр зезыхьэ курыт еджапIэм щыщ ГъукIакъуэ Мадинэ; Малкэ къуажэм дэт 1-нэ курыт еджапIэм щыщ ЛъэнкIэпIашэ ФатIимэ; КъШР-м хыхьэ Алъэсчырей къуажэм щыщ Мамхэгъ Залинэ; Урожайнэ дэт курыт еджапIэм щыщ Хьэгъур Светланэ; Щхьэлыкъуэ къуажэ дэт 1-нэ курыт еджапIэм щыщ КIэрэф Аксанэ, Шэджэм къалэ дэт, Дэбагъуэ Барэсбий и цIэр зезыхь 1-нэ курыт еджапIэм и унафэщI Бекъул Маритэ.
Къыхэгъэщыпхъэщ мы гъэм ХьэтIохъущокъуэ Къазий и цIэр зезыхьэ Адыгэбзэ Хасэр къызэрыунэхурэ илъэситху зэрырикъур. Абы къыхэкIыу, пшыхьым и кIэухым Табыщ Мурат утыку къришащ хасащхьэм хэтхэу ХьэцIыкIу Рае, Шыкъ Гупсэ, Шэрджэс Расьят, Мамыжь Азрэт, Мэмхэгъ Залинэ, Хьэрэдурэ Аллэ, Гугъуэтыж Ахьмэд, Жыгуэ Иннэ, Бакъ Мадинэ, Къэбардэ Астемыр, Мамрэш Мадинэ сымэ. Абыхэм псалъэ дахэхэмкIэ зыхуагъэзащ пэшым щIэс егъэджакIуэ-хэм, икIи зыпэрыт Iэна-тIэм гукъыдэж хуаIэу иджыри илъэс куэдкIэ псэуну, лэжьэну ехъуэхъуахэщ.
Ипэ ита илъэсхэми хуэдэу, мы гъэми гуфIэгъуэ пшыхьыр ягъэдэхащ ди адыгэ уэрэджыIакIуэхэу Тхьэгъэлэдж Светланэ, Хьэкъул Оксанэ, ДыщэкI Артур, ЦокIыл Азэмэт, Бэч Азэмэт, Лъосэн Тимур, «Бзэрабзэ» уэрэджыIакIуэ гупым, Къэрэшей-Шэрджэсым къикIа уэрэджыIакIуэ ныбжьыщIэ Тхьэгъэпсо Бэллэ сымэ.
ХьэтIохъущокъуэ Къазий и цIэр зезыхьэ Адыгэбзэ Хасэм хэтхэм Iуэхур къадэзыIыгъа псоми фIыщIэ иджыри зэ хуащIыж-ри, пшыхьыр зэхуащIыжащ.
ХЬЭРЭДУРЭ Аллэ.
